**ZOO BOJNICE: Slovenská archa biodiverzity**

**Zoologická záhrada v Bojniciach oslávila v roku 2015 šesťdesiat rokov existencie. Už od svojich počiatkov chová najväčšiu diverzitu živočíchov na Slovensku. Zároveň je to najznámejšia a najnavštevovanejšia zoo u nás. Ako jediná štátna zoo má so svojou stabilitou na scéne, tradíciou a skúsenosťami prirodzenú ambíciu zastávať pozíciu "Národnej zoo". Dlhoročným chovom našich i cudzokrajných druhov živočíchov, aktívnym podielom na záchrane ohrozených druhov, rehabilitáciou zranených živočíchov a účasťou
v reintrodukciách , záchranných projektoch in situ a ex situ, si toto miesto určite zaslúži. Hlavnou motiváciou vzniku knihy bolo pripraviť dôstojné pripomenutie 60. výročia bojnickej zoo. Na Slovensku doteraz nevyšla žiadna pôvodná publikácia venujúca sa téme zoologických záhrad, záchrane globálnej biodiverzity a vysvetľovaniu poslania zoo
v dnešnej dobe. Prostredníctvom prezentovania celkovej druhovej rozmanitosti od prvopočiatkov až po dnešok je kniha rozsiahlou pokladnicou poznania pre čitateľov všetkých vekových kategórií.**

Kniha prevedie čitateľa celou históriou existencie zoo v kontexte druhovej kolekcie zvierat. Prezentuje všetky druhy živočíchov chované a zdokumentované v minulosti i v posledných rokoch. Zdôrazňuje významné počiny zoo na poli záchrany druhov, chovateľské úspechy, návraty do prírody a napĺňania misie modernej zoo 21. storočia. Čitateľovi ponúka kompletnú mozaiku druhov v duchu hesla "Poznávame biodiverzitu". V dekáde biodiverzity (2011-2020) a počas medzinárodnej kampane "Biodiversity is us" organizovanou Svetovou asociáciou zoo a akvárií je vydanie takejto vzdelávacej učebnice biodiverzity bojnických zvierat priam ideálne. Cez prezentáciu viac ako 1000 súčasných a historických fotografií zo zoo poskytuje užívateľovi zážitok z poznávania druhovej rozmanitosti živočíšnej ríše. Spozná všetky formy života, ktoré sa v priestoroch bojnickej zoo vyskytli, od najnižších systematických skupín až po najpopulárnejšie cicavce. Kniha zmieňuje v rozličnom rozsahu a primeranej pozornosti približne 600 druhov zvierat. Súčasťou knihy je aj DVD, ktoré obsahuje ďalšie historické fotografie, rozhlasové nahrávky, videá a kompletný zoznam registrovaných druhov živočíchov v histórii zoo.

Kniha má atraktívnu grafickú úpravu, doplnkami sú ilustrácie, mapky, tabuľky, perovky, koláže, komiksové obrázky a pod.). Načrtáva všetky zásadné tézy týkajúce sa zdravého fungovania zoologickej záhrady, prevedie čitateľa celým spektrom okruhov tém, ktoré rozšíria jeho obzory vedomostí, a veríme, že ho aj podnietia k zamysleniu a hlavne k presvedčeniu o potrebe ochrany prírody, ohrozených druhov a globálnej biodiverzity. Úvodná všeobecná kapitola vysvetľuje základné pojmy, prostredníctvom myšlienok a postrehov významných dejateľov na poli ochrany prírody a zoologických záhrad interpretuje súdobé pohľady na dôležitosť existencie zoo, prečo sú druhy ohrozené, prečo ich musíme zachraňovať, prečo druhy vymierajú a prečo sa dnes zoo stávajú ochranársko-vzdelávacími centrami.

Samostatná kapitola opisuje zrod a vývoj kolekcie druhov bojnickej zoo v historickom, zoologickom či ochranárskom kontexte. Čitateľa zoznámi s jednotlivými dekádami od čias pred založením zoo až po súčasnosť. Ponúkne i viacero podnetov k zamysleniu, prečo zoo bojujú s verejnou mienkou a kde majú vo svojej práci ešte rezervy. Opíše prerod od vlastivednej zoo, cez tradičnú zoo až po súčasné zariadenie s ochranárskymi záväzkami
a misiami. Podtrhuje zmeny smerovania od čias vstúpenia zoo do európskej a svetovej komunity zoo. Väčší dôraz pozornosti sa sústreďuje na posledných cca. 15 rokov, ktoré mapuje dôkladnejšie.

**Počet strán:** 256

**Formát:** 210 x 297 mm